蕭常侍癭柏亭歌
作者：盧綸
朝代：唐

paragraphs: 柏之異者山中靈，何人斷絕爲君亭。
雲翻浪卷不可識，鳥獸成形花倒植。
莓苔舊點色尚青，霹靂殘痕節猶黑。
金貂主人漢三老，構此窮年下朝早。
心規目製不暫疲，匠者受之無一詞。
清晨拂匣菱生鏡，落日憑闌星滿池。
攢甍鬬拱無斤跡，根癭聯懸同素壁。
數層亂瀉雲裏峯，萬片爭呈雪中石。
重簾不動自飄香，似到瀛洲白玉堂。
水精如意刁金色，雲母屏風透掩光。
四堦綿綿被纖草，草上依微衆山道。
松間汲井煙翠寒，洞裏圍碁天景好。
愚儒敢欲賀成功，鸞鳳棲翔固不同。
應念廢材今接地，一枝思寄戶庭中。